ایچینی چکیر. پالتوسونون جیبینی آختاریر. اپریمیش کیرلی کاغذ دسمالی جیبیندن چیخاریر. دسمال الینده پرن-پرن اولور. یئره تؤکولن دسمال قیرینتیلارینی آیاغییلا ماشینین آلتینا اؤتورور. پالتوسونون یئنگیسی ایله بورنونو سیلیر. قارا ماهوتی پالتوسونون اوستونده آغ بیر ایز بوراخیر. قولونا باخیب کیرلنمیش یئنگینی بؤیرونه سورتور.
«اؤلهسن رویا، اؤلهسن! بو نه زندگانلیقدی آخی! ائله دوز دئییبلرهاا، چوخ محبّتدن مرض حاصل اولار. بیلیرم. آرپاسی آرتیق دوشوب. یازیق عمهم. اری ایله ساواشاندا، یونجاسی آرتیق دوشوب دئیردی، هامیمیز گولردیک. ایندی بیلیرم نه چکیب؛ یازیق عمه خانیم! آرپایلا یونجانین بیر او قدر ده فرقی یوخدور کی! …ائله عمهمین ارییله، احمدین ده اینک ایله آت قدر فرقی وار. ایکیسی ده بیر بئزین قیراغیدیرلار.
آمما من اؤزوم ده آرپا چؤرهیینی، هم ده یونجانی چوخ سئویرم. قارنیم سانجیلانمایاناجان دسترخاندان قیراغا چکیلمرم. احمد یونجانین اوزونه ده باخماز. آخی نئجه دئییم یونجاسی آرتیق دوشوب. دئیه بیلمیرم کی! دئمهمیشم ائله بئله اولوبداا. هله یازدا یونجانی دوزلویوب یئینده منه گولر. هئچ اینک ده سنین کیمی شیرین-شیرین یونجا یئیه بیلمز – دئیر.
احمدین آرپاسی آرتیق دوشمهسهیدی ده، آت کیمی کیشنهییردی. دلی اولموشدو ائلهبیل. من نه دئدیم کی!
فقط دئدیم هامینین اوزونه گولورسن کی، مینیرلرداا سنی!
پیس دئدیم؟! مینمهسهلر، گونده او مامیلی-ماتان خانیم منیم ماشینیمدا نه پوخ یئییر؟ ماشینا وام گؤتورن من؛ آلان من؛ سن ده گونده خانیمی قاپیلاریندا ائندیر. من ده هر گون مجبور اولورام کمالینین ماشینییلا ائوه گلیم. هله نه یاخشی دئمهدیمها کمالی منی ماشینییلا ائوه چاتدیریر. یوخسا فیش-فیشا کیمی فیشیلداردی. اونون آجیغی توتسا دا توتسون. لاپ یاخشی ائلیییرم، گلیرم. کمالی قونشوموزدودااااا. یول اوسته منی ده گؤتوروب، یئتیریر قاپیمیزا؛ نه اولسون کی!»
باشینی صندله سؤیکهییر. گؤزلرینی یومور.
قوی بیر آز اؤزومو تاپیم، جهنّم اولوب گئدهرم. گؤروم صاباحدان هانسی ماشینلا خانیمی قاپیلاریندا ائندیرهجک؟
بیر داها او ائوه دؤنمهیهجهیم. قوی نه قدر تک باشینا های-کوی سالیر سالسین. هوشو چاتمیر کی! دوشونمور بو ساعاتدا قیشقیر-باغیر سالمازلار؛ قونشولار یاتیب. اؤزو ده بئله قوزو کیمی قونشولار، بیریسینین ده جینقیری چیخماز.
سحر فریبا خانیم سوروشسا نه های-کوی سالمیشدیز، نه دئییم؟! هئی اوزومو دیرناقلادیم. هئی دیزیمه چالدیم، پیس ایشدی، یواش دئدیم. مگر قولاق آسدی! قوی تک قالسین، باشی داشا دیسین.
باشینی فرمانا سؤیکهییر. آلنی اوشویور. گؤز یاشلاری دیزلرینه دامیر. بورونونو ائله چکیر کی، بیر آن نفسی قاپانیر. چرقدینین اوجویلا گؤزونو سیلیر.
«عمهم دئیردیهاا کیشینین وفاسی اولماز. هئچ بیر دئمهدی گئجهنین بو ساعاتیندا هارا گئدیرسن؟ “گئتمه!” دئسهیدی، ائودن چیخمازدیم. بو سویوقدا بوردا نه غلط ائلیرم آخی. ها آددیملاریمی آستا آتدیم، ها باشماق یئرینده قوردالاندیم، بلکه او بیری دفعهکی کیمی “گئتمه!” دئسین؛ نامرد اوغلو آغزینی بئله آچمادی.»
بورونونون سویو آخیر. باشینی فرماندان قالدیریب، سینهدهکی دسمال قوطوسونو گؤتورور. قوطو، بوم-بوش. حیرصیندن قوطونو آرخایا آتاندا دالی شوشهنین قاباغینداکی ایته دییب، صندلین اوستونه دوشور. ایت قولچاغین باشی، گورا تیترهین باش کیمی ترپهنیر.
چرقدینین اوجویلا بورنونو سیلیر. بورنونون سویو چرقدین اوجوندا آغ لکه بوراخیر. چرقدین لکهلی اوجونو پالتوسونون آلتینا ییغیر. سیویچی سالیب ماشینی ایشلتمهیه چالیشیر. ماشینین موتورو تیر-تیر تیریلداییب، سونرا سسی کسیلیر. فرمانین آلتینداکی میلچک بویدا ایشیق وار؛ ایشیغا باخیر. یاشیل ایشیق یانیر.
«هله اون ایلدیر تصدیقیم وار دئییر. هوشو چاتمیر کی، ماشین گاز ایله ایشلهینده موتورو سؤندورمزلر. بو دا اونایللیک شوفر!»
یاشیل ایشیغی سؤندورور. قیرمیزی ایشیق یانیر. یئنیدن ماشینین موتورونو ایشلتمهیه چالیشیر. موتور کهلیک کیمی قیققیلداییر. او ایسه استهزایلا گولومسهییر.
«بیلیرمدااااا،… ایندی پنجره قاباغیندا دوروب گودور. دئییر بس عاجزم، گئده بیلمرم. بس بو تصدیقی نهدن اؤترو آلمیشام؟ کیفیمده ساخلاییب، چوروتمیهجهیم کی! تصدیق؟… هله قوی یوخلاییم گؤروم کیفیمده؟»
موتورو سؤندورور. کیفینی یوخلاییر، قوردالاییر. ایچیندهکیلری بیربهبیر صندلین اوزرینه تؤکور. سونوندا کیفی ترسینه چئویریب قوجاغینا سیلکهلهییر. بیر-ایکی سکّه، جولو بارماق بویدا گؤز مدادی، قاپاقسیز بیر ماتیک آیاغینین آلتینا دوشور. یئنه اؤز-اؤزویله دانیشیر.
«گیجسن، قوشبئیین خانم، گیج! بس دئمهدین تصدیقسیز سیویچ نه درده دَیر؟ هوشون باشیندان چیخمیشدی؟ ائله شیشدین، ائله سیویچه ال آتیب،گئدیرم دئدین، ایندی بویور گئت! گؤرهک نئجه گئدهجکسن؟ اولماسا بیر آز گودوم یاتسین. آستاجا قاپینی آچیب ائوه گیریب، تصدیقیمی گؤتوررم. او یاتاندا، مین ایلین اؤلوسودور ائلهبیل. داش کیمی دوشور یاتیر. ائوه قاییتدیغیمی بیلمز. آمما بیلمیرم کی، تصدیقیمی هارایا قویموشام. گرهک بیربهبیر کمدلاری آختاریم».
صندلین اوستوندهکی قیویر-زیویرلاری کیفینه قایتاریر. آیاغی آلتینداکی سکّهلری گؤتوروب، باشینا دولاندیریر. سونرا دندهنین یانینداکی تصدّق قوطوسونا سالیر. سکّهلر، ماشینین سسسیزلییینده جینگیلدهییر.گؤز مدادینی دیزینه سورتوب قاپاقسیز ماتیکی بورور. لوله، بوش-بوشونا بورولور. لولهنین ایچینی پوفلهییب، بیر ده ترسینه بورور. ایکیسینی ده کیفین کیچیک زیپلی یئرینه قویور. ماشینین آیناسینی اؤز اوتوروشو و بویونا اویغون دهتلهییر. قاشلارین یوخاری قالدیریر. گؤزگوده گؤزلرینه باخیر. الینی قاشلارینا، گؤز قییقلارینا چکیر.
«گؤزلریمین آلتی شیشیب. سحر ایشه گئدنده آغلادیغیمی هامی بیلهجک. هئچ کیمین اوزونه باخمییاجاغام. سوروشسالار نه دئییم؟ آچیب آغارتمالی دئییل کی. دئسم ده اینانمازلار. آنام دا اینانماز. هئی تعریفلهسین، دئسین احمد نجیب اوغلاندی. ائلچیلیک گونو تلفوندا، عمه خانیما بیر ساعات اونون نجیبلیییندن دانیشدی. او قدر دئدی کی، آخیردا یورولوب دئدیم: او قدر «نجیب- نجیب» دئییرسن کی، من اونو گؤررکن باغلار باغیندا بوینوندا تورباسی اولان آتلار یادیما دوشور. آنام حیرصلندی. دیلینی دیشله – دئدی. بویون-صاباح او سنین ارین اولاجاق آخی! هر شئیه ظارافاتلا یاناشما – دئدی.
بیر دفعه من ده او آتلارا میندیم. اؤلدوم اریدیم. آبیر-حیادان دوشدوم. آت ایکی آددیم آتمامیشدان دایانیب هامینین قاباغیندا شیر-هاشیر ایشهدی. قوملارین اوستوندن ائله پیس قوخو قالخدی کی، اورهییم بولاندی. هله اورهکبولانما بیر یانا، منه باخان جماعتین یانیندا یئره گیرسهیدیم آت اوستونده اوتورماقدان مین قات یاخشی اولاردی. ائلهبیل او آداملارین گؤزونون اؤنونده اتهییمی قاوزامیشدیم. آت شاهه قالخیب منی یئره چالسایدی، بو قدر قانیم قارالمازدی.
احمد دوغرودان دوغروسو بو گئجه آز قالمیشدی منی گؤتوروب یئره چیرپسین. هله نه یاخشی اوتانقاجدی. اؤزگهلرین یانیندا حؤرمت ساخلار. حیرصیندن دیرناقلارینی چئینر. بارماقلاریندا دیرناق قالماییب کی! دیرناقلارینین آلتینداکی قیپ-قیرمیزی ات ائشییه پیرتلاییب. ایندی بیلرم نییه دلی اولدو… گؤرهسن نه ائلیییر؟ یاتیب؟ یوخسا گئنه ده تلویزیونا باخا-باخا دیرناقلارینی چئینهییر؟»
آینانی بیر آزجا آشاغی ائندیریر، بیر ده اؤزونه باخیر.
«رویا خانیم! آخی سنین عیبینی هئی باشینا قاخینج، اوزونه توخونج ائلهسهلر، خوشونا گئدر؟ ایندی ائوه دؤنمهیه هئچ اوزون اولاجاق؟ نه ائیلهدی کی! قولوندان توتوب کاناپهیه ساری چکدی داااا… نییه ائله دئدین آخی؟ سنه دئسهلر کی، دیرناقلاریندان چیمچهشیرم، منه الینی اوزالتما، خوشونا گلر؟ اگر ائوه دؤنسم دیرناقلارینا هئچ فکر وئرمهیهجهیم».
آینایا باخیر. آرخا شوشهنین اتهییندهکی ایت، باشینی تیترهده-تیترهدیر، سانکی اونو حاقلاییر.
ماشیندان یئره دوشور. پارکینگین قاپیسینی آچیب ائشییه گؤز گزدیریر. ایشیق دیرهیینین لامپاسینین بالونو یئکه بیر دوزداندیر سانکی. دوزو یئره سپهلهییر. یئر هله آغارماییب.
«قار آغیر یاغسا، گئده بیلمرم. قوی یوخاری قالخیم؛ قاپییا قولاق یاتیردیم؛ بلکه یاتیب!»
قاپینی ایشگیللهییب، آستا-آستا یوخاری قالخیر. ایکینجی قاتدا بوتون ائولرین ایشیقلاری سؤنوکدور. اوچونجو قاتدا اورتانجیل قونشونون ایشیغی، قاپینین باشینداکی شوشهدن پیللهلره دوشور. دؤردونجو قاتا چاتدیقدا گؤیرچین کیمی بارماقلارینین اوجوندا یئریییر. قولاغینی قاپییا دایاییر. تلویزیون سسی گلیر.
«هله یاتماییب. ائله آللاهیندان ایمیش من ائودن چیخیم. آغزیمی آچاندا دئییر، دینمه! اعصابیم خرابدی، دانیشما! بانک حسابلاریمی قاتمیشام. حساباتیم یئرسیز چیخیر، نه قدر سالیب-چیخیرام یئنه ده آز گتیریرم! هه، هامینین یانیندا آز گتیریر، بیر ائله منه آرتیق گلمهیی باجاریر. آنام هاردادی گلیب گؤرسون، همین نجیب اوغلان نئجه ده تکباشینا موسیقی ییغیناجاغی قوروب، چالدیریر!… باخ گؤر نئجه ده سس گلیر!
دلی شیطان دئییر قاپینی آچ، ایچری گیر؛ گئت گؤر نهیی ایزلهییر بئله؟ یقین پورنو فیلمیدیهااا. آشپزخانادان یامان بویلانیردی، رکلامینا باخاندا گؤردوم. دئینه قیچین سینسین رویا!… ائودن نییه چیخیردین کی! سن خاراباندا اوتورسان، او دا اؤز بیلدییینی ائلهمزداا».
پوسقودا دایانان پیشیک کیمی، بیر ده قاپییا قولاق یاتیردیر. ایچریدن گلن سسی یاخشی ائشیتمیر. آشاغیدان، پیللهلردن سس اوجالیر. دئیهسن یوخاری قالخان وار.
«سس ائلهمه! پیس ایشدی. ساخلا ائوه، قونشولار یاتیب.»
«دییهسن بو سس فریبا خانیمین سسیدیر. ایندی نه ائلهییم؟ منی بوردا گؤرسه، نه دئیر؟»
بیر قاپییا باخیر، بیر ده اییلیب نردهدن یوخاری قالخانلارا باخیر. نه ائیلهسین، بیلمیر. باشماقلارین چیخاریب الینه آلیر. پیللهلرین اوجونو توتوب، اوغرون-اوغرون دام یولونا قاچیر. آشاغیدان گلن سس گئت-گئده اوجالیر، یاخینلاشیر. اونون ایسه آیاقلاری اوشویور.
«کؤپه… قیزی! بیر-ایکی عاغیللی-باشلی آدام گؤرنده، اؤزوندن چیخیر. سنه کیم دئدی دور اوینا؟ ائله بیرجه کیشیلرین قاباغیندا قیرجانماغین قالمیشدی؟ ها دئییرم دینمیییم، اولمور کی، اولمور.»
«سن آلـلاه دینمه. قونشولار یاتیب. قوی ائوه یئتیشک، نه قدر دانلایاجاقسان دانلا دا…»
«گئنه ائوه یئتیشیریک، خانیم تویوق کیمی میسیر. دیل تؤکور، یالوار-یاخار ائلهییر، باااخ! آخشامدان اؤزگهلرین یانیندا شئر اولموشدون آخی؟!»
«دینمه. سن آلـلاه دینمه. قونشولار ائشیدر.»
دام یولوندا دیوار دیبینه سیخیشیب. ائشیتدیکلرینه اینانا بیلمیر. فریبانی، آپارتمانین ان خوشبخت خانیمی ساناردی. فریبا همیشه یاراشیقلی، گولر اوزلویدو. بیر دئییب مین گولردی.
پیللهلردهکی سس کسیلدی. باشماقلاری الینده پیللهلری ائندی. یئنه قولاغین قاپییا دایادی. تلویزیون سسی کسیلمیشدی. کور-پئشمان پیللهلری آشاغی ائندی. اوچونجو قاتدا باشماقلارینی گئیدی. آیاقلاری سویوقدان دونموشدو. پارکینگه چاتدی، قاپینی آچیب دیوارا دایادی.
«ائله تصدیقسیز گئدهجهیم. گئجهنین بو ساعاتیندا پلیس- ملیس هاردایدی؟»
قار، پارکینگین آچیق قاپیسیندان ایچری سپهلهنیر. ماشیندا اوتوروب موتورو ایشلهدیر.
«آخ ائئئی! ایشلهدی دئیهسن. گل ایندی بو دوه اؤلوسونو قاپیدان ائشییه چیخارت. بیر آز دقّتلی اولسام، بیر-ایکی فرمانا چیخاردارام. نهدیر کی؟ گؤرموشم، احمد ماشینی پارکینگدن نئجه چیخاردیر. دالی دندهیه آتیب، اوچ فرمان ساغا، ایکی فرمان سولا، سونرا دوم-دوز ائشییه چیخارام. قوی آینادان باخیم. اااااه! کئشگه او ایتی یئریندن گؤتورردیم. آرخایا باخاندا، باشینین تیترهمهسی فکریمی جایدیریر. آهان! بو بیر فرمان، بو ایکی…»
تاققیلتی سسی گلدی. آیاغینی ترمزا باسدی. ال ترمزونو قالدیردی.
«آاااا… نه اولدو؟ بو سس نه ایدی؟ اولمایا فریبا خانیمگیلین ماشینینا توققوشدوردوم؟ یوخهااا! اآللاه ائلهمهسین.»
قاپینی آچیب یئره ائندی. ماشینین آرخا گیلگیری، فریبا خانمگیلین بادمجانی مزدا-۳ لرینه دایانمیشدی.
«اؤلهسن رویا! اؤلهسن! ایندی نه دئیهجکسن؟ گونده یوز دفعه بو ماشینا داروگر فیسیلدادیرلار. سیله-سیله، پوفلهیه-پوفلهیه ساخلاییرلار. اوووف! گؤر نئجه ده جیزیق سالیب. ایندی نه ائلیییم؟»
اوشویور. جانی گیزیلدهییر. گیزیلتی کورهکلریندن آیاقلارینا قدر یاییلیر. پارکینگین قاپیسیندان قار شوتویور. سویو سوزولموش کیمی گئدیب پارکینگین قاپیسینی باغلاییر. قار اوستونده، آیاقلارینین ایزی قالیر. ماشینا یاخینلاشدیقجا، یاش باشماقلارینین ایزی یئر اوزرینده گئت-گئده کیچیلیر. ماشینین ایچینده اوتورور.
«گؤر سورمهمیشدین! هاچان هوش-باشینی بیر یئره ییغاجاقسان قیز آخی! هله منه تصدیقسیز ماشین سورور. آدام کیمی پارکینگدن چیخارتماغی اؤیرهن، سونرا احمده بوی دئ!… دوغرودان احمده نه دئیهجهیم؟ احمد جهنّم، فریبا خانیمگیله نه دئییم؟ اولماسا گئدیم احمدی چاغیریم. یووو. اونا یالوارمایاجام. دئسم، آجیق آچدین – دئیر. گئجهنین بو ساعاتیندا قیشقیر-باغیرا حوصلهم یوخدو. قوی ائله ماشینی یئرینه قایتاریم، سحر فریبا خانیمین ارینه دئیرم».
آیاغینی گازا باسیر. موتورون سسی پارکینگه دولور. ایندی ایسه فرمانی، عکس طرفه – سولا قایتاریر. داااااانق! آیاغینی ترمزا باسیر. ایکیاللی باشینا چالیر. ماشیندا اوتورارکن، قاپینی باغلاماغی اونودوب، ماشینین قاپیسی مزدانین شوفر قاپیسینا دایانیب. اؤزونو یامانلاییر.
«عغیلسیزین بیری عغیلسیز! بو نه ایشدی؟ گلدین قاشین آلاسان، گؤزونو چیخارتدین؟»
فرمانی بیر آزجا ساغا قایتاریر. ماشینین قاپیسی، مزدانین ازیلیب-جیزیلمیش قاپیسندان آرالانیر. بادمجانی رنگین اوستونده، آغ پرایدین ایزی قالیب. ماشینین موتورن سؤندوروب اوتورور.
«آخی بوآداما دئین یوخ کی، یئر قورتولموشدو بو آت النگهسینی گتیریب بیزیم ماشینین بؤیرونه سوخموسان؟ ایندی باشیما نه داش سالیم؟»
اوشویور. گؤزونون یاشی قورویوب، آغلایا دا بیلمیر. دالی صاندیقدان پتو گؤتوروب، ماشینین ایچینه قاییدیر. پالتوسونون جیبیندن موبایلینی چیخاریب بیر مئساژ یازیب احمدین نومرهسینه گؤندهریر.
«من تصادف ائلهمیشم!»
باشینی صندله سؤیکهییر، پتونو بورنونا قدر چکیر. ایستی نفسی بورنونون اوجونو قیزدیریر.
«قوش بئیین خانیم، رویا خانیم! بو دفعه دوغرودان دا اوتاناجاقسان. بو دفعه جماعت، آتین ایشهمهیینه دئییل، یول پلیسلریایله بیرلیکده سنه گولهجکلرهاا. دئدیقودولار باشلایاجاق. قونشولارین دیلیندن دوشمیهجکسن».
گؤزلرینی یومور. پلیس ماشینینین قیرمیزی ایشیغی گؤزلرینده یانیر، سؤنور. یانیر، سؤنور.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab